

**REPUBLIKA HRVATSKA**

 **BRODSKO – POSAVSKA ŽUPANIJA**

**OPĆINA VELIKA KOPANICA**

**Općinsko vijeće**

KLASA: 021-05/21-01/07

URBROJ: 2178/12-03-21-02

Velika Kopanica, 28. listopad 2021. godine.

**Z A P I S N I K**

**sa 5. sjednice Općinskog vijeća**

**Općine Velika Kopanica**

Na 5. sjednici Općinskog vijeća Općine Velika Kopanica održanoj dana 28. listopada 2021.g u prostorijama Općine Velika Kopanica (Općinska vijećnica), Vladimira Nazora 1, Velika Kopanica s početkom u 19 sati, bilo je prisutno 11 od 13 izabranih Vijećnika Općinskog vijeća Općine Velika Kopanica.

Nazočni vijećnici: Blaž Šokčević, Tomislav Jagić, Marina Jularić Ergotić, Darko Relota, Patricija Kurtušić, Maja Crnolatac, Krunoslav Zdunić, Robert Matasović i Terezija Zrakić, Miro Matić, Tomislav Matasović

Odsutni vijećnici: Ivan Antolović, Ana Radičević.

Ostali prisutni: Ivan Meteš – načelnik, Marija Lolić Butorac – pročelnica.

Predsjednik Općinskog vijeća Općine Velika Kopanica (u daljnjem tekstu Predsjednik) – Tomislav Jagić otvorio je sjednicu u 19:00 h i pozdravio sve prisutne te konstatirao da je na sjednici prisutan dovoljan broj vijećnika za donošenje odluka, odnosno da postoji kvorum.

Predsjednik predlaže sljedeći Dnevni red:

DNEVNI RED:

1. Verifikacija Zapisnika sa 4. sjednice Općinskog vijeća Općine Velika Kopanica;
2. Prijedlog Odluke o davanju suglasnosti za provedbu ulaganja na području Općine Velika Kopanica za projekt „Izgradnja pješačkih staza na groblju u Velikoj Kopanici“,
3. Prijedlog Odluke o izmjenama i dopunama Odluke o raspoređivanju financijskih sredstava predviđenih za rad političkih stranaka i nezavisnih vijećnika zastupljenih u Općinskom vijeću Općine Velika Kopanica za 2021. godinu,
4. Prijedlog Odluke o plaći i naknadi načelnika Općine Velika Kopanica,
5. Prijedlog Odluke o davanju suglasnosti na kratkoročni kredit,
6. Izvješće o provedbi Plana upravljanja imovinom u vlasništvu Općine Velika Kopanica za 2020. godinu i Prijedlog Odluke o usvajanju Izvješća o provedbi Plana upravljanja imovinom u vlasništvu Općine Velika Kopanica za 2020. godinu,
7. Razno.

Nakon čitanja Dnevnog reda, Predsjednik isti daje na raspravu. Nakon što nije bilo komentara i prijedloga, dnevni red je dan na glasanje. Dnevni red je usvojen jednoglasno (11 glasova ZA).

**TOČKA 1:** **Verifikacija Zapisnika sa 4. sjednice Općinskog vijeća Općine Velika Kopanica**

Predsjednik otvara 1. točku dnevnog reda i daje ju na raspravu.

Kako nema nikakvih komentara, pitanja i prijedloga, Predsjednik daje ovu točku Dnevnog reda na glasanje.

Zapisnik s 4. sjednice Općinskog vijeća Općine Velika Kopanica je javnim glasovanjem jednoglasno usvojen (11 glasova ZA).

**TOČKA 2: Prijedlog Odluke o davanju suglasnosti za provedbu ulaganja na području Općine Velika Kopanica za projekt „Izgradnja pješačkih staza na groblju u Velikoj Kopanici“,**

Predsjednik otvara drugu točku dnevnog reda i daje riječ pročelnici Mariji Lolić Butorac.

Pročelnica pozdravlja sve prisutne i nastavlja s pojašnjenjem ističući kako je ova Odluka o davanju suglasnosti za provedbu ulaganja na području Općine Velika Kopanica dio natječajne dokumentacije za prijavu na natječaj Lokalne akcijske grupe za provedbu tipa operacije 2.1.3. Ulaganje u pokretanje, poboljšanje ili proširenje lokalnih temeljnih usluga za ruralno stanovništvo uključujući slobodno vrijeme i kulturne aktivnosti te povezanu infrastrukturu. Navodi kako su uz navedenu Odluku dobili i opis projekta gdje je navedeno što se planira raditi. Odlučili su se za ovaj projekt iz tog razloga što su prihvatljive aktivnosti izgradnja komunalne infrastrukture i društvene koje su inače financijski zahtjevnije. Pročelnica je naglasila kako Natječajem Lokalne akcijske grupe Općina može dobiti 15.000,00 eura. S obzirom da se groblje u Velikoj Kopanici sve više proširuje potreba za novim stazama je sve veća. Pročelnica je ukratko objasnila da se planira raditi staza u dužini od 300 metara koja je predočena u projektu niskogradnje te troškovnik nadležnog inženjera koji je procijenio da će vrijednost radova biti 135 745,00 kn.

U nastavku predsjednik Vijeća daje riječ Vijećniku Tomislavu Matasoviću koji pita zašto je potrebno glasati za ovu Odluku kada je riječ o samo 135 000,00 kn. Pročelnica odgovara da je Odluka vijeća potrebna kod prijave na Natječaj jer je tako propisao LAG.

Vijećnik Robert Matasović pita, s obzirom da je upoznat kako je rok za prijavu na Natječaj produžen zašto se kasni s prijavom. Navodi da je Natječaj raspisan 24.kolovoza 2021.g. i trajao do 15.listopada 2021.g. Pročelnica odgovara da je razlog kašnjenja bio taj što nije bio gotov projekt koji inače po Zakonu za niskogradnju nije potreban, međutim u Natječaju ga ipak traže. Gospodin Matasović ponavlja pitanje zašto se to nije pravovremeno napravilo na što riječ preuzima načelnik. Načelnik pojašnjava kako je troškovnik bio spreman, međutim u ovom slučaju su oni u natječajnoj dokumentaciji odlučili tražiti projekt niskogradnje i dogodilo se da je Natječaj jači od Zakona i zato su se odlučili na produženje roka. Pročelnica nastavlja kako su načelnici okolnih Općina koji sudjeluju na koordinacijama bili upoznati s produženjem roka te ističe kako ne bih sigurno zakasnili s prijavom.

Kako nema više pitanja i komentara, Predsjednik daje ovu točku Dnevnog reda na glasanje.

Odluka o davanju suglasnosti za provedbu ulaganja na području Općine Velika Kopanica za projekt „Izgradnja pješačkih staza na groblju u Velikoj Kopanici“, je javnim glasovanjem usvojena s 8 glasova ZA i 1 glas PROTIV i 2 glasa SUSDRŽANA.

**TOČKA 3: Prijedlog Odluke o izmjenama i dopunama Odluke o raspoređivanju financijskih sredstava predviđenih za rad političkih stranaka i nezavisnih vijećnika zastupljenih u Općinskom vijeću Općine Velika Kopanica za 2021. godinu,**

Predsjednik otvara treću točku dnevnog reda i daje riječ pročelnici Mariji Lolić Butorac

Pročelnica navodi kako je ovu Odluku potrebno mijenjati jer se ona donosi uz proračun. Prošle godine kada je donesena bio je drugačiji sastav Vijeća. U međuvremenu su bili i lokalni izbori te se promijenio sastav Vijeća tako da je bilo potrebno novčane iznose koji su propisani Zakonom preraspodijeliti s obzirom na novi sastav Vijeća. Po Zakonu s obzirom na veličinu naše Općine stranka za rad njegovog Vijećnika u Vijeću dobiva 2.000,00kn. Vijećnik Blaž Šokčević pita je li iznos mjesečni, na što pročelnica odgovara kako je iznos od 2.000,00kn na godišnjoj razini. Što se tiče zastupljenosti Vijećnica, za njih se dobiva deset posto više, odnosno 2.200,00kn. U nastavku pročelnica pojašnjava da se navedeni novčani iznosi isplaćuju kvartalno, sve navedeno nalazi se u tabličnim prikazima koje su Vijećnici dobili na uvid. Naglašava kako će iznosi biti isplaćeni svim strankama nakon usvajanja ove Odluke.

Vijećnik Robert Matasović traži da se ubuduće ne dostavi kao materijal samo Odluka koja će biti na Dnevnom redu već točno pojašnjenje što se mijenja pismenim putem kako bih se bolje mogao pripremiti za sjednicu Vijeća. Navodi da je bio nezadovoljan i na prošloj sjednici Vijeća gdje se donosila Odluka o izmjenama i dopunama Odluke o koeficijentima za obračun plaća službenika i namještenika u Jedinstvenom upravnom odjelu Općine Velika Kopanica. Razumije da se Odluke moraju izglasati, ali želi detaljnija pojašnjenja. Pročelnica odgovara, kako ona pripremu za sjednicu Vijeća, kao i sve ostale poslove u Općini obavlja sama te da ona nema vremena za detaljnijim pojašnjenjima jer je i za ovu sjednicu radila prekovremeno kako bi sve na vrijeme stigla dostaviti. Na što Vijećnik Robert Matasović odgovara kako joj je to posao. Pročelnica pita hoće li joj on platiti sve prekovremene sate. Na što Vijećnik odgovara kako joj je to posao. Pročelnica odgovara da javljanje na telefon i slanje pošte nije njezin posao, ali ona ga obavlja i da bi voljela da ima više vremena za pripremu materijala za sjednice Vijeća. Vijećnik Matasović odgovara da on na ovakav način rada ne može točno razumjeti Odluke. Uključuje se i Vijećnik Krunoslav Zdunić koji odgovara da će mu sve biti objavljeno u Zapisniku na stranicama Općine te da svaki mještanin Općine ima pravo doći u Općinu i tražiti informacije koje ga zanimaju. Vijećnik Robert Matasović odgovara da je pročelnica plaćena za to imala posla dodatnog ili ne, a za posao koji joj nije plaćen neka se obrati svom poslodavcu, u privatnom sektoru se da otkaz drugi dan i ide se dalje. Pročelnica odgovara naravno i riječ preuzima predsjednik Vijeća Tomislav Jagić. Predsjednik Vijeća nastavlja da je zbunjen i da mu stvarno nije jasno što nije jasno Vijećniku Robertu Matasović i što nije navedeno i gdje nije mogao doći do informacija koje ga zanimaju i koje sada pita Vijećnika Krunoslava Zdunića. Nastavlja predsjednik kako jasno pišu članci i Službeni vjesnik Brodsko-posavske županije broj 43/20 gdje se može vidjeti izvornik Odluke i zaključiti što se po njoj promijenilo, navodi da je Odluka vrlo precizna i jasna. Vijećnik Robert Matasović odgovara da traži pojašnjenja Odluke prije sjednica u protivnom će im zakomplicirati život da neće moći ništa raditi. Predsjednik Vijeća ponavlja kako je sve jasno i precizno s čime se i dalje ne slaže Vijećnik Robert Matasović i kaže kako su navedene samo cifre. Predsjednik Vijeća traži Vijećnika Roberta Matasovića da bude precizan u svojim pitanjima, na što Vijećnik Matasović odgovara kako oni trebaju biti precizni u slanju materijala kako bi se on mogao bolje pripremiti za sjednicu, naglašava ključne riječi u Odluci izmjene i dopune i traži da budu detaljna pojašnjenja u smislu izmjena je ta, ta i ta. Predsjednik Vijeća odgovara da mu to sve piše u Odluci. Vijećnik Matasović odgovara da ne piše već pišu samo cifre. Predsjednik Vijeća odgovara da mu je sve pojasnila pročelnica. Vijećnik Robert Matasović odgovara da oni nisu radili u privatnom sektoru i ne razumiju neke stvari i dodaje da nema više komentara.

Kako nema više pitanja i komentara, Predsjednik daje ovu točku dnevnog reda na glasanje. Odluka o izmjenama i dopunama Odluke o raspoređivanju financijskih sredstava predviđenih za rad političkih stranaka i nezavisnih vijećnika zastupljenih u Općinskom vijeću Općine Velika Kopanica za 2021. godinu, javnim glasovanjem usvojena jednoglasno ( 11 glasova ZA).

**TOČKA 4:** **Prijedlog Odluke o plaći i naknadi načelnika Općine Velika Kopanica,**

Predsjednik otvara četvrtu točku dnevnog reda i daje riječ pročelnici Mariji Lolić Butorac. Ona navodi kako je ovu Odluku potrebno uskladiti sa izmjenama Zakona o lokalnoj i područnoj regionalnoj samoupravi gdje se ukida uloga zamjenika načelnika. Naglašava kako nisu ništa mijenjali u odnosu na Odluku o plaći i naknadi načelnika i zamjenika načelnika Općine Velika Kopanica. Određen je koeficijent načelnika i određena je naknada za načelnika koji može svoju dužnost obavljati volonterski. Koeficijent je usklađen sa Zakonom o plaćama u lokalnoj i područnoj regionalnoj samoupravi u odnosu na broj stanovnika Općine.

Vijećnik Robert Matasović pita zašto uopće raspravljamo o ovoj Odluci. Pročelnica odgovara zato što Odluku moramo uskladiti prema Zakonu o lokalnoj i područnoj regionalnoj samoupravi. Vijećnik Matasović na to pita sigurno, na što pročelnica odgovara da. Vijećnik Matasović pita sigurno i kaže kako ima pravo još jedanput ponoviti odgovor i pita je li to sigurno tako. Pročelnica još jednom potvrđuje. Vijećnik Matasović nastavlja kako on ima druge informacije i da zna da se „to“ radi. Pročelnica ga poziva da ih podijeli sa svima na što on ne pristaje i nastavlja kako on zna pozadinu svega toga i da ne može podržati ovaj prijedlog. Pročelnica navodi kako je ova Odluka već objavljena i da će načelnikova plaća ostati ista samo je iz Odluke izbačen zamjenik načelnika.

Vijećnik Matasović pita hoće li i privremeni zamjenik načelnika imati ista prava. Pročelnica odgovara da hoće i objašnjava kako privremeni zamjenik načelnika mijenja načelnika u slučaju njegove dugotrajne odsutnosti, npr. ukoliko se načelnik razboli i završi u bolnici na 3 mj. tada ga mijenja zamjenik i objašnjava da to nije odlučila ona ili naša Odluka već je utvrđeno Zakonom o lokalnoj i područnoj regionalnoj samoupravi. Vijećnik Matasović odgovara da on apsolutno ništa nije protiv nje rekao. Pročelnica odgovara da je teško osjećati se ne prozvanom kada stalno govori o pozadinskim pričama. Vijećnik Matasović nastavlja ukoliko se osjeća prozvanom, u tom slučaju je kriva. Pročelnica odgovara apsolutne ne, ali bi voljela znati za što ju se proziva. Vijećnik Matasović pita onda čemu strah, na što pročelnica dodaje da se ona ne boji samo ju zanimaju te pozadinske priče jer je to uvijek zanimljivo čuti. Vijećnik Matasović odgovara da će to vrlo brzo čuti, a pročelnica dodaje kako se raduje. Vijećnik Matasović odgovara i ja, nećete vjerovati koliko. Pročelnica odgovara odlično. Predsjednik Vijeća daje riječ Vijećniku Tomislavu Matasoviću koji pita kolika je plaća načelnika volontera. Pročelnica odgovara 5.000,00kn i da piše u čl.5 i nastavlja da je to naknada i da je plaća načelnika visina osnovice utvrđena za državne dužnosnike koja je određena na državnoj razini u iznosu od 3.890,00kn i umnoška koeficijenta 3,8. Vijećnik Robert Matasović pita načelnika kako on obnaša dužnost načelnika. Načelnik odgovara kao profesionalac.

Kako nema nikakvih komentara, pitanja i prijedloga, Predsjednik daje ovu točku Dnevnog reda na glasanje.

Odluke o plaći i naknadi načelnika Općine Velika Kopanica, je javnim glasovanjem usvojena s 8 glasova ZA i 3 glasa PROTIV.

**TOČKA 5:** **Prijedlog Odluke o davanju suglasnosti na kratkoročni kredit,**

Predsjednik otvara petu točku dnevnog reda i daje riječ načelniku.

Načelnik pozdravlja sve prisutne i nastavlja s pojašnjenjem ove točke dnevnog reda. S obzirom na odobreni projekt rekonstrukcije Šumskih puteva u vrijednosti 5.120 000,00kn koji će biti financiran u sto postotnom iznosu iz EU fondova za koji smo do sada dobili 2.500 000,00kn, a razliku treba financirati iz općinskog proračuna nakon čega ćemo tražiti povrat isplaćenih sredstava, potrebno je podići namjenski kredit. Na taj način ćemo lakše prebroditi ovu financijsku situaciju i tako ćemo i ubuduće raditi kad budemo imali neki EU projekt. U nastavku načelnik pojašnjava uvjete kredita i naglašava da je razlika od projekta Zaželi u tome što smo kroz provedbu projekta Zaželi svaka tri mjeseca potraživali povrat sredstava, u ovom slučaju povrat ide nakon završetka projekta. Naglašava važnost ove Odluke o davanju suglasnosti na kratkoročni kredit kako bi se što prije isti realizirao. Vijećnik Robert Matasović traži pojašnjenje zašto je različito navedeno u dokumentaciji, negdje stoji obrtna sredstva, a negdje namjenski kredit. Zanima ga zašto ne piše namjenski kredit za ono što se traži. Načelnik odgovara da to vjerojatno ide podatak iz šifranika banke , pošto ovu visinu kredita možemo dobiti jedino u slučaju namjenskog kredita kod provedbe EU projekata. U nastavku Vijećnik Tomislav Matasović pita zašto su se radili ovakvi veliki projekti i cesta u Gorjancima istovremeno i doveli se u ovakvu financijsku situaciju, trebali smo pričekati i izbjeći kredit. Načelnik odgovara da smo još prošle godine proveli postupak Javne nabave i morali smo započeti s realizacijom projekta, očekivao je da će projekt biti financiran na drugačiji način. Naglašava da će kredit biti zatvoren kada se refundiraju uložena sredstva. Vijećnik Tomislav Matasović nastavlja da se trebalo pričekati s jednom od investicija. Načelnik zaključuje s raspravom i odgovara da kada su u pitanju ovako veliki projekti jednostavno je neizbježno ne podići kredit jer općinski Proračun ne može to sve podnijeti, a takvi su primjeri i u ostalim susjednim Općinama.

Kako nema nikakvih komentara, pitanja i prijedloga, Predsjednik daje ovu točku Dnevnog reda na glasanje.

Prijedlog Odluke o davanju suglasnosti na kratkoročni kredit**,** je javnim glasovanjem usvojena s 8 glasova ZA i 3 SUZDRŽANA glasa.

**TOČKA 6: Izvješće o provedbi Plana upravljanja imovinom u vlasništvu Općine Velika Kopanica za 2020. godinu i Prijedlog Odluke o usvajanju Izvješća o provedbi Plana upravljanja imovinom u vlasništvu Općine Velika Kopanica za 2020. godinu,**

Predsjednik otvara šestu točku dnevnog reda i daje riječ pročelnici Mariji Lolić Butorac.

Pročelnica pojašnjava kako su Izvješće o provedbi Plana upravljanja imovinom u vlasništvu Općine Velika Kopanica za 2020. godinu i Plan upravljanja imovinom u vlasništvu Općine Velika Kopanica za 2020. godinu zakonske obveze sukladno Zakonu o upravljanju državnom imovinom. U Općini Velika Kopanica se to radi od 2018.godine jer je 2017.godine bila revizija upravljanja i raspolaganja nekretninama na razini cijele naše županije tzv. revizija učinkovitosti. Preporuke revizije su da imamo Plan upravljanja i strategiju upravljanja imovinom. Plan upravljanja imovinom za 2020.godinu donesen je 2019.godine i sada donosimo Izvješće o provedbi Plana upravljanja imovinom. Načelnica pojašnjava što se sve nalazi u njima dostavljenim materijalima, što su sve uspjeli realizirati što se legalizacija objekata tiče i što se još planira prebaciti s državnog u općinsko vlasništvo.

Kako nema više pitanja i komentara, Predsjednik daje na glasanje ovu točku Dnevnik reda.Izvješće o provedbi Plana upravljanja imovinom u vlasništvu Općine Velika Kopanica za 2020. godinu i Prijedlog Odluke o usvajanju Izvješća o provedbi Plana upravljanja imovinom u vlasništvu Općine Velika Kopanica za 2020. godinu je javnim glasovanjem usvojeno s 9 glasova ZA i 2 glasa SUZDRŽANA.

**TOČKA 7: Razno.**

Predsjednik otvara sedmu točku dnevnog reda i daje riječ načelniku.

Načelnik podsjeća da je u tijeku postupak formiranja Proračuna za slijedeću godinu i da je na internetskim stranicama Općine Velika Kopanica objavljen javni poziv kojim se svi mogu uključiti u formiranje Proračuna za slijedeću godinu slanjem dopisa i prijedloga. Projekti se privode kraju, završena je cesta u Gorjancima. , započeti su radovi druge faze na Društvenom domu u Velikoj Kopanici , a dio sredstava je financiran iz Ministarstva regionalnog razvoja. Predsjednik Vijeća pita ima li još netko pitanja ili prijedloga na što se Vijećnik Robert Matasović uključuje pitanjem o prijevozu djece u predškolu. Navodi kako je upitan od grupe građana zašto Općina nije osigurala prijevoz djece s obzirom da se predškola odvija u školi u Beravcima, Ističe kako on osobno smatra da bi bilo sigurnije organiziranim prijevozom nego da svaki roditelj pojedinačno vozi svoje dijete. Načelnik odgovara da je zbog epidemioloških mjera praćenih corona virusom program predškolskog odgoja prebačen u školu u Beravcima jer tamo koriste učionicu samo polaznici predškole i odvojeni su od ostale djece. Načelnik nastavlja da je bio prisutan na roditeljskom sastanku i da je samo nekoliko roditelja izrazilo nezadovoljstvo zbog prijevoza, ostali roditelji iz Kupine, Divoševaca i Male Kopanice koji su unazad nekoliko godina vozili svoju djecu do škole u Velikoj Kopanici nemaju prigovora ni sada. Osigurano je niz mjera koje olakšavaju školovanje i uzdržavanje djece, od besplatnog prijevoza u srednje škole, besplatnih udžbenika, radnih bilježnica, različitih nagrada učenicima i studentima i za sada više od toga proračun ne može podnijeti. Vijećnik Blaž Šokčević ističe kako on smatra da su to premala djeca da bi putovala organiziranim prijevozom i da bi on svoje i dalje vozio sam. Rasprava se nastavlja i Vijećnik Robert Matasović inzistira na konkretnom odgovoru želi li Općina organizirati prijevoz predškolske djece ili ne. Načelnik odgovara da neće reći niti da niti ne već će provjeriti tu mogućnost kod prijevoznika.

Kako nema nikakvih danjih pitanja i komentara, Predsjednik zatvara sjednicu u 19:45 h.

Zapisničarka Predsjednik Općinskog vijeća

**Marija Lolić Butorac, mag.soc. Tomislav Jagić,mag.ing.silv.**